ประกาศกระทรวงพาณิชย์
ประกาศกระทรวงพาณิชย์
เรื่อง
หลักเกณฑ์และวิธีการการจัดให้มีการตรวจสอบและการ
ตรวจสอบมาตรฐานสินค้าผลิตภัณฑ์มันสำปะหลัง
 

อาศัยอำนาจตามความในมาตรา ๔ และมาตรา ๑๗
แห่งพระราชบัญญัติมาตรฐานสินค้าขาออก พ.ศ. ๒๕๐๓
ซึ่งแก้ไขเพิ่มเติมโดยพระราชบัญญัติมาตรฐานสินค้าขาออก (ฉบับที่ ๒) พ.ศ. ๒๕๒๒
รัฐมนตรีว่าการกระทรวงพาณิชย์ โดยคำแนะนำของคณะกรรมการมาตรฐานสินค้า ออกประกาศไว้
ดังต่อไปนี้

ข้อ ๑
ให้ผู้ทำการค้าขาออกซึ่งสินค้ามาตรฐานผลิตภัณฑ์มันสำปะหลังจัดให้มีการตรวจสอบมาตรฐานสินค้าตามหลักเกณฑ์และวิธีการ
ดังต่อไปนี้
(๑) การจัดให้มีการตรวจสอบแต่ละวันให้กระทำได้ในระหว่างเวลา
๐๘.๓๐ นาฬิกา ถึงเวลา ๒๒.๓๐ นาฬิกา การจัดให้มีการตรวจสอบนอกเวลาดังกล่าว
จะกระทำได้เมื่อได้รับอนุญาตเป็นหนังสือจากสำนักงานมาตรฐานสินค้า
(๒) สถานที่จัดให้มีการตรวจสอบ
ต้องมีแสงสว่างพอเพียงที่จะทำการตรวจสอบมาตรฐานสินค้าได้
(๓) แสดงเครื่องหมายเพื่อให้เห็นว่า
ผลิตภัณฑ์มันสำปะหลังที่จะจัดให้มีการตรวจสอบนั้นเป็นสินค้าที่ทำหรือมีไว้เพื่อจำหน่ายในทางการค้าขาออก ทั้งนี้
ให้เป็นไปตามหลักเกณฑ์และวิธีการที่รัฐมนตรีกำหนด
(๔)
สินค้าผลิตภัณฑ์มันสำปะหลังที่จัดให้มีการตรวจสอบขั้นชักตัวอย่างก่อนการตรวจปล่อยตามที่ระบุในข้อ
๒ ถ้าเป็นสินค้าบรรจุกระสอบต้องมีปริมาณกองละไม่เกิน ๓,๕๐๐ เมตริกตัน
ถ้าเป็นสินค้าไม่บรรจุกระสอบต้องมีปริมาณกองละไม่เกิน ๑๐,๐๐๐ เมตริกตัน
ในกรณีที่สภาพของสถานที่เก็บสินค้าไม่เปิดช่องให้ทำการตรวจสอบได้โดยสะดวกหรือทั่วถึง
หรือเพื่อความสะดวกของผู้จัดให้มีการตรวจสอบ
ให้จัดให้มีการตรวจสอบขณะลำเลียงผลิตภัณฑ์มันสำปะหลังเข้าเก็บในคลังสินค้าหรือที่เก็บสินค้า

ข้อ ๒
ให้ผู้มีหน้าที่ตรวจสอบมาตรฐานสินค้าดำเนินการตรวจสอบมาตรฐานสินค้าผลิตภัณฑ์มันสำปะหลังแยกเป็น
๒ ขั้นตอน คือ การตรวจสอบขั้นชักตัวอย่างเพื่อทำการตรวจสอบก่อนการตรวจปล่อยและการตรวจสอบขั้นตรวจปล่อย
และให้ปฏิบัติตามหลักเกณฑ์และวิธีการ ดังต่อไปนี้
ก.
การตรวจสอบขั้นชักตัวอย่างเพื่อทำการตรวจสอบก่อนตรวจปล่อย
(๑) ในกรณีที่สินค้าบรรจุกระสอบ
ให้ชักตัวอย่างรอบกองไม่น้อยกว่า ๓ ด้าน
คือด้านบนของกองหนึ่งด้านและด้านข้างอีกไม่น้อยกว่า ๒ ด้าน
โดยให้ทำการชักตัวอย่างจากกระสอบไม่น้อยกว่าร้อยละ ๕ ของจำนวนกระสอบทั้งหมด
และชักตัวอย่างจากกระสอบจากหลุมด้านบนที่เกิดจากการลำเลียงกระสอบออกไม่น้อยกว่าร้อยละ
๑ ของจำนวนกระสอบทั้งหมด ทั้งนี้
หลุมดังกล่าวต้องมีความลึกไม่น้อยกว่า ๑๐ กระสอบ
(๒) ในกรณีที่เป็นสินค้าไม่บรรจุกระสอบ
ให้ทำการชักตัวอย่างโดยวิธีการสุ่มชักตัวอย่างจากหลุมที่ขุดเจาะลึกจากผิวกองไม่น้อยกว่า
๑ เมตร ทั่วทุกด้านผิวกองสินค้า
แต่ละหลุมที่อยู่ข้างเคียงกันมีระยะห่างกันในรัศมีไม่เกิน ๔ เมตร และให้ชักตัวอย่างหลุมละไม่น้อยกว่า
๐.๕๐ กก.
(๓)
ในกรณีที่เป็นการจัดให้มีการชักตัวอย่างขณะลำเลียงสินค้าเข้าเก็บในคลังสินค้าให้ทำการชักตัวอย่างผลิตภัณฑ์มันสำปะหลังจากรถบรรทุกทุกคันรถ
หรือทุก ๆ หน่วยที่มีปริมาณใกล้เคียงกัน โดยให้ชักตัวอย่างไม่น้อยกว่าคันรถหรือหน่วยละ
๐.๕๐ กก.
(๔) นำตัวอย่างผลิตภัณฑ์มันสำปะหลังแต่ละกอง
ที่ชักตัวอย่างได้ตาม (๑) หรือ (๒) หรือ (๓) แล้วแต่กรณี
คลุกเคล้าให้ทั่วกันทอนจนเหลือ ๘ ส่วน แต่ละส่วนมีน้ำหนักไม่น้อยกว่าส่วนละ ๑
กิโลกรัม นำตัวอย่างแต่ละส่วนบรรจุลงในถุงหรือภาชนะที่ป้องกันการเปลี่ยนแปลงสภาพของตัวอย่างได้
ผนึกสลากแสดงวันเดือนปี
ที่ชักตัวอย่างและให้ผู้มีหน้าที่ตรวจสอบมาตรฐานสินค้าและผู้จัดให้มีการตรวจสอบมาตรฐานสินค้า
หรือผู้แทนที่อยู่ในขณะทำการชักตัวอย่างลงลายมือชื่อกำกับไว้ด้วย
แล้วตราประทับปากถุงหรือภาชนะ แล้วให้ผู้ที่เกี่ยวข้องดังกล่าวข้างต้นลงลายมือชื่อกำกับไว้ที่ปากถุงหรือภาชนะอีกครั้งหนึ่ง
มอบตัวอย่างดังกล่าวให้ผู้ที่มีหน้าที่รับมอบตามที่กำหนดไว้ในกฎกระทรวง
(๕) ผลึกสลากแสดงวันเดือนปี และปริมาณสินค้า
แล้วตราประทับผลิตภัณฑ์มันสำปะหลังที่ได้ชักตัวอย่างไว้แล้วนั้น ในลักษณะที่สามารถใช้เป็นหลักฐานในการรักษาสินค้านั้นมิให้ถูกเพิ่มเติมหรือสับเปลี่ยนหรือเปลี่ยนแปลงได้
ข. การตรวจสอบมาตรฐานสินค้า ขั้นตรวจปล่อย
(๑) สินค้าที่จะทำการตรวจสอบขั้นตรวจปล่อยได้
ต้องเป็นสินค้าที่ปรากฏผลการตรวจสอบตัวอย่างขั้นก่อนตรวจปล่อยว่าถูกต้องตามมาตรฐานที่กระทรวงพาณิชย์กำหนดหรือในกรณีเป็นกากมันสำปะหลังที่ซื้อขายกันตามตัวอย่างปรากฏผลการตรวจสอบว่ามีคุณภาพถูกต้องตามตัวอย่าง
(๒)
ให้ทำการตรวจสอบผลิตภัณฑ์มันสำปะหลังทางกายภาพพร้อมทั้งชักตัวอย่างไว้ทุก ๆ กระสอบ
หรือกรณีที่มิได้บรรจุกระสอบ ให้ทำการตรวจสอบพร้อมทั้งชักตัวอย่างทุก ๆ
คันรถหรือทุกหน่วย
หรือทุกระยะขณะลำเลียงสินค้าผลิตภัณฑ์มันสำปะหลังในปริมาณที่เท่ากับ ๑ คันรถบรรทุก
โดยให้ชักตัวอย่างไม่น้อยกว่าคันรถละ หรือหน่วยละหรือระยะเวลาละไม่น้อยกว่า ๐.๕๐
กก.
ในระหว่างที่ทำการตรวจสอบ ให้ตรวจวัดความชื้น
และตรวจสอบปริมาณดินทรายที่มีเจือปนอยู่โดยสุ่มตัวอย่างจากกองที่กำลังทำการตรวจสอบทุกระยะ
๕๐๐ เมตริกตัน
(๓) การตรวจสอบน้ำหนัก
ในกรณีเป็นสินค้าบรรจุกระสอบ
ถ้าชั่งเป็นรายกระสอบให้ทำการชั่งไม่น้อยกว่าร้อยละ ๕
ของผลิตภัณฑ์มันสำปะหลังเป็นกระสอบที่จะพึงออกใบรับรองให้ ถ้าชั่งพร้อมทั้งคันรถบรรทุกที่ใช้บรรทุก
ให้ชั่งไม่น้อยกว่าร้อยละ ๒
ของจำนวนเที่ยวรถบรรทุกที่ใช้บรรทุกผลิตภัณฑ์มันสำปะหลังที่จะพึงออกใบรับรองให้ทั้งหมด
ในกรณีเป็นสินค้าที่ไม่บรรจุกระสอบ
ถ้าลำเลียงโดยรถยนต์บรรทุกหรือรถอื่นใด
ให้ทำการตรวจสอบน้ำหนักโดยการสุ่มชั่งพร้อมทั้งรถไม่น้อยกว่าร้อยละ ๑๐
ของจำนวนเที่ยวที่ใช้บรรทุกผลิตภัณฑ์มันสำปะหลังที่จะพึงออกใบรับรองให้ถ้าไม่อาจตรวจสอบน้ำหนักโดยวิธีดังกล่าวได้หรือเป็นกรณีอื่นให้ทำการตรวจสอบน้ำหนักเต็มจำนวนที่จะพึงออกใบรับรองให้
(๔) ให้ผู้มีหน้าที่ตรวจสอบมาตรฐานสินค้า
รักษาตัวอย่างที่ชักไว้ขณะทำการตรวจสอบในลักษณะที่สามารถป้องกันการเพิ่มเติม
สับเปลี่ยน หรือเปลี่ยนแปลงได้
และเมื่อทำการตรวจสอบตามคำร้องขอให้ออกใบรับรองมาตรฐานสินค้าแต่ละคำร้องขอเสร็จสิ้นแล้ว
ให้จัดทำตัวอย่างตามหลักเกณฑ์และวิธีการดังที่ระบุไว้ใน ก. (๔)
ในกรณีที่คำร้องขอให้ออกใบรับรองมาตรฐานสินค้ามีปริมาณเกินกว่า ๒,๐๐๐ เมตริกตัน
ให้จัดทำตัวอย่างเป็นระยะหนึ่งตัวอย่างต่อสินค้าปริมาณไม่เกิน ๒,๐๐๐ เมตริกตัน
เศษของ ๒,๐๐๐ เมตริกตัน ให้ถือเป็น ๒,๐๐๐ เมตริกตัน
(๕) ในกรณีที่ต้องบรรทุกผลิตภัณฑ์มันสำปะหลัง
ที่ได้รับการตรวจสอบไปขนถ่าย ณ
ท่าเรือซึ่งอยู่ห่างไกลจากสถานที่จัดให้มีการตรวจสอบ
ให้ตราประทับสินค้าที่บรรทุกอยู่ในยานพาหนะนั้นไว้
(๖) เมื่อสิ้นเวลาการตรวจสอบในแต่ละวัน
และการจัดให้มีการตรวจสอบนั้นยังไม่แล้วเสร็จให้ตราประทับผลิตภัณฑ์มันสำปะหลังกองที่กำลังดำเนินการตรวจสอบ
เพื่อป้องกันการเพิ่มเติม สับเปลี่ยน หรือเปลี่ยนแปลงไว้ด้วย

ทั้งนี้
ตั้งแต่วันถัดจากวันประกาศในราชกิจจานุเบกษาเป็นต้นไป[๑]


ประกาศ
ณ วันที่ ๓ ธันวาคม ๒๕๒๒
อบ วสุรัตน์
รัฐมนตรีว่าการกระทรวงพาณิชย์































อุษมล/ผู้จัดทำ
๖
กันยายน ๒๕๕๔

















































[๑] ราชกิจจานุเบกษา
เล่ม ๙๖/ตอนที่ ๒๑๑/ฉบับพิเศษ หน้า ๑๒/๑๙ ธันวาคม ๒๕๒๒